Sesjarige koop, koop, koop met mamma se kaartKatelyn Lunt by haar bestellings (Foto: Princess Ria, Twitter) ŉ Sesjarige in Utah, VSA het op ŉ aanlyn inkopietog gegaan en byna $400 (ongeveer R5 900) se speelgoed op haar ma se Amazon-rekening gekoop, berig KSL in Salt Lake City. Catherine Lunt het aan “Good Morning America” gesê sy het vir haar dogter gesê sy mag ŉ Barbie-pop aanlyn koop, as ŉ beloning omdat sy haar pligte by die huis voltooi het. Die sesjarige Katelyn het dit gedoen. En toe weer gedoen. En weer ŉ keer. En toe nog ŉ paar keer. Volgens Catherine het Katelyn ongeveer 10 Barbies gekoop met nog talle ander speelgoed en speletjies op haar Amazon-rekening. Sy het per ongeluk op die transaksies afgekom en kon ŉ paar van die bestellings kanselleer. Van die bestellings is egter reeds versend. “Op die eerste dag was daar omtrent sewe bokse. En toe het ons nog tien bokse ontvang,” het sy verduidelik. Katelyn se niggie het ŉ foto van die aflewering op Twitter gedeel, met die blonde meisie wat trots langs die stapel bokse staan. “Ek is dol oor Amazon,” het Katelyn aan Good Morning America gesê. Die gesin het die speelgoed daarna aan ŉ kinderhospitaal in Salt Lake City geskenk. Katelyn se ma het besluit om dit eerder as ŉ leer-ervaring te gebruik. “Sy is nie in te veel moeilikheid nie. Maar sy sal in groot moeilikheid wees as dit weer gebeur.”